Í ályktun sem Almenningshlaupanefnd Frjálsíþróttasambands Íslands ( FRÍ ) hefur sent stjórn sambandsins , kemur fram gagnrýni á framkvæmd Reykjavíkurmaraþonsins . Málið má rekja til kæru hlauparans Péturs Sturla Bjarnasonar sem kærði Arnar Pétursson , Íslandsmeistara karla í maraþoni , fyrir meint svindl í Reykjavíkurmaraþoninu sem fram fór 23. ágúst síðastliðinn . Pétur Sturla kærði úrslit hlaupsins til yfirdómnefndar Reykjavíkurmaraþonsins , þar sem hann sakaði Arnar um að hafa svindlað með því að njóta liðsinnis tveggja hjólreiðamanna í hlaupinu , sem hafi hjólað með honum og hvatt hann áfram . Í 10. grein reglna Reykjavíkurmaraþonsins segir : „ Hlaupabrautin er eingöngu ætluð keppendum . Ekki er heimilt að fylgja hlaupurum gangandi , hlaupandi , á hjóli eða öðrum farartækjum ( undanþága fyrir fylgdarmenn fatlaðra ) . Það er á ábyrgð þátttakenda að vísa frá þeim sem fylgja . “ Þá segir í 18. grein reglnanna : „ Brot á ofangreindum reglum ógilda þátttökurétt í hlaupinu . “ Ein af þeim ljósmyndum sem lá til grundvallar kæru málsins . Hér má sjá hjólreiðamenn hjóla á undan Arnari Péturssyni . Auglýsing Yfirdómnefnd viðurkenndi brot á reglum , en aðhafðist ekkert Yfirdómnefndin viðurkenndi í niðurstöðu sinni að hjólreiðamenn hefðu vissulega fylgt Arnari eftir þrjá fjórðu hluta hlaupaleiðarinnar , sem hafi verið óheimilt samkvæmt reglum Reykjavíkurmaraþonsins . Dómnefndinni þótti engu að síður ósannað að Arnar hafi notið aðstoðar hjólreiðamannanna og vísaði kæru málsins frá . Í niðurstöðu dómnefndarinnar segir : „ Svo virðist sem fylgd á hjólum sé atriði , sem stjórnendur Reykjavíkurmaraþons þurfi að taka á í framtíðinni . […] Það er álit yfirdómnefndar að reglur hlaupsins mætti birta með skýrari hætti m.a. í leikskrá hlaupsins ásamt því að vara um að brot á þeim geti leitt til brottvísunar úr hlaupinu . “ Niðurstöðu yfirdómnefndar var áfrýjað til dómstóls ÍSÍ . Íþróttabandalag Reykjavíkur , sem annast framkvæmd Reykjavíkurmaraþonsins , skilaði inn greinargerð til dómstólsins fyrir hönd yfirdómnefndar . Dómstóll ÍSÍ staðfesti síðar niðurstöðu yfirdómnefndar Reykjavíkurmaraþonsins , ekki þótti sannað að þeir sem hjóluðu með Arnari hafi veitt honum aðstoð . Niðurstöðu dómstóls ÍSÍ var áfrýjað til áfrýjunardómstóls ÍSÍ , sem tók málið ekki til efnislegrar meðferðar sökum formgalla á kærunni sem send var dómstóli ÍSÍ . Það er athyglisvert fyrir þær sakir að dómstóll ÍSÍ tók málið til efnislegrar meðferðar þrátt fyrir annmarka á kæru málsins . Taka þarf af öll tvímæli um hvaða reglur gilda Í áðurnefndri ályktun Almenningshlaupanefndar FRÍ segir að sambandið hafi lögsögu yfir götuhlaupum , sem þurfi að kynna betur meðal hlaupahaldara og þátttakenda . Þegar fram fari Íslandsmeistarmót í götuhlaupum skuli fara eftir reglum FRÍ um framkvæmd þeirra , sem byggja eigi á alþjóðlegum reglum um meistaramót í götuhlaupum . Þar er til að mynda skýrt kveðið á um blátt bann við hraðastjórnun . Þá segir í ályktuninni að FRÍ hafi engu að síður enga aðkomu haft að framkvæmd Reykjavíkurmaraþonsins eða dómgæslu í hlaupinu . Þá hafi hlauphaldarar Reykjavíkurmaraþons kynnt sínar eigin reglur í hlaupinu , þar sem ekki var vísað sérstaklega í reglur FRÍ . Í ályktun Almenningshlaupanefndar segir ennfremur : „ Taka þarf af öll tvímæli um hvaða reglum fara eigi eftir við framkvæmd meistaramóta í götuhlaupum . Nefndin leggur til að FRÍ skipi yfirdómara þegar um Íslandsmeistaramót í götuhlaupum er að ræða . “ Að lokum gerir Almenningshlaupanefnd athugasemd við kærumeðferð málsins . Kæran hafi aldrei komið til afgreiðslu hjá FRÍ , sem hefði átt að taka málið til afgreiðslu , þar sem FRÍ hafi lögsögu yfir Íslandsmeistarakeppni í götuhlaupum , áður en það fór til dómstóls ÍSÍ : Mikilvægt sé að farvegur kærumála sé skýr . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .